# Generalforsamling hos Pandora d. 12/3 2025

Mit navn er Bjarne Kongsted

Jeg har bedt om ordet på denne generalforsamling, som repræsentant for Dansk Aktionærforening. Vi er en forening og interesseorganisation for cirka 16.000 medlemmer der repræsenterer de private investorers interesser. Vi har tidligere deltaget i generalforsamlingen hos Pandora og gør det gerne igen.

Pandora har jo altid været en aktie der har prioriteret at belønne sine aktionærer og dermed sine ejere gennem udbytter og aktietilbagekøbsprogrammer, hvilket også sker for regnskabsår 2024.

Selskabet foreslår her på generalforsamlingen et udbytte på kr. 20,- pr. aktie. En stigning på kr. 2,- i forhold til både 2021, 2022 og 2023, hvilket svarer til en pay-out ratio på 105% når der også tages det forslåede aktietilbagekøbsprogram på 4 mia. med. Ikke helt samme procent som for regnskabet 2023, hvor der var en pay-out ratio på voldsomme 136%. Men fortsat jo meget flot.

Der er ikke mange selskaber der i en årrække, udbetaler flere penge til ejerne, end de tjener. Men det har Pandora altså valgt at gøre igen. De fleste finanshuse har et betydelig højere kursmål, end hvad kursen p.t. vitterligt er. Ligesom der anbefales et køb af aktien. Så hvis man skal tro på de `lærde` så lover fremtiden også godt for selskabet.

Og hvad forventer Pandora sig så af fremtiden. Det første og helt naturlige spørgsmål jeg vil stille til selskabets ledelse er. I hvilken udstrækning har forudsigelserne ændret sig siden regnskabet for 2024 kom på gaden. Jeg tænker her på den kraftige og tiltagne uro på verdensmarkedet, med trusler om toldtariffer og handelsbarriere samt øvrige makroøkonomiske udfordringer, som måske vil ramme Pandora ekstra hårdt.

I efteråret udtalte CEO Alexander Lacik at selskabet var udfordret på grund af høje priser på sølv og guld men også på den stærke dollarkurs. Er der en grænse for hvor meget – set over en bred kam – der kan lægges på priserne på smykkerne? I samme udtalelse siger koncernchefen at det vil blive nødvendigt med en spareøvelse. Er denne øvelse indledt og på hvilke områder?

Forventer virksomheden fortsat en vækst på 7-8%, som jo i parentes bemærket er tæt på en halvering i forhold til 2024 regnskabet. Eller som selskabets CEO udtaler, at man forventer endnu et år med en solid og profitabel vækst.

På sidste års generalforsamling sagde jeg følgende: - Et af Pandoras fremtidige væksthåb er laboratoriedyrkede diamanter. Det lyder spændende og jeg forstår at det er noget som selskabets ledelse forventer sig meget af. Disse diamanter skulle endog have et meget lille klimaaftryk. Det lyder godt og vil formentlig kunne vende op og ned på store dele af branchen – citat slut.

Jeg kan nu forstå, at forretningen for disse laboratorie-fremstillede smykker, ikke er blevet den succes, som man havde forventet. Svaret på mit spørgsmål på sidste årsgeneralforsamling var nemlig, at forventningen til 2026 og årene fremover var et årligt salg på over 1 mia kr.

Af regnskabet for 2024 fremgår det at salget har været på 315 mio kr. for 2024. Mit spørgsmål er derfor om forventningen til fremtiden fortsat holder.

Men det er et interessant og spændende forretningsområde, som jeg håber at bestyrelse og direktion

fortsat vil fokusere på.

Innovation og udvikling er interessante områder i smykkebranchen, så kan man skabe nye produkter og markeder, samtidigt med at der selvfølgelig tages hensyn til risiciene og udfordringerne, ved at operere i en global økonomi.

Pandora er en international koncern, med danske rødder og aktien er noteret på den danske børs. Koncernsproget er selvfølgelig engelsk. Men det vil have pyntet på årsrapporten, hvis der til sidst havde været en dansk opsamling med de væsentligste oplysninger, noter og tal!

Det er der andre større internationale koncerner som er noteret på den danske børs der gør. Lad mig blot nævne Genmab som er et internationalt biotekselskab. Pandora har rigtig mange danske aktionærer, som måske ikke alle behersker det engelske lige godt.

Til gengæld vil jeg takke for, at det fortsat er muligt, at komme tilstede fysisk på jeres generalforsamling. Der er en tendens til, blandt større selskaber – jeg kan nævne Danske Bank og Mærsk – som ikke længere giver deres ejere -altså aktionærerne - mulighed for at give møde på en fysisk generalforsamling.

Til sidst vil jeg takke bestyrelse og ledelse for deres fortsatte engagement i at drive Pandora og gøre selskabet til en fortsat interessant aktie for aktionærerne.

Jeg vil ligeledes ønske alle i medarbejdere et rigtigt gået arbejdsår 2025.

Tak for ordet.

Bjarne Kongsted

12. marts 2025

Efterskrift:

50 til stede på Havneholmen

Dirigent: Pernille H. Dalhoff

CFO Anders Boyer

2788 forretninger

20 kr. i udbytte

Står i en stærk position

Verdens største smykkebrand

31,7 mio solgt i 2024

100 lande

35% kvinder i ledelsen - 3700 ansatte

AI bliver et vigtigt instrument

Gravering bliver fremover et vigtigt forretningsområde

1400 koncept forretninger

100% genanvendeligt guld og sølv

Masser af geopolitiske usikkerheder

 Samme forventninger som ved regnskabsaflæggelse

Laboratoriefremstillede smykker er fortsat under udvikling, men kommer til at tage længrere tid,

Men masser af forventningerIngen læser en dansk udgave